Svend Erik Hovmand (V), 2001-01-18:
Igen mange gode ord - denne gang fra en ny erhvervsminister, som jeg takker.
Men som jeg sagde i min indledning, så har vi altså i de sidste 3 år fået ført bevis for, at de to tidligere erhvervsministre ikke ville eller ikke kunne leve op til løfterne, da det kom til stykket.
Det er i hvert fald utvivlsomt, at erhvervslivets organisationer, til trods for de mange gode ord, til trods for de mange forskellige tiltag, efter deres egne undersøgelser klart føler, at der er tale om en fortsat stigning.
48 pct. af medlemmerne i Dansk Handel og 70 pct. af medlemmerne i Dansk Industri mener dette.
Derfor mener jeg også, at man kan sætte spørgsmålstegn ved regeringens tal, som har været fremme, altså tal om, at man faktisk nu er i en situation, hvor stigningen er holdt op, og at der er tale om stagnation.
Jeg mener, der kan sættes spørgsmålstegn ved disse tal, hvilket Erhversministeriet også selv gør, oven i købet på skrift i en af sine egne publikationer.
Oprindelig fik vi på vores ønske foretaget en opgørelse af et uvildigt revisionsfirma, som nåede frem til, at erhvervslivets byrdebelastning på årsplan var på ca. 22 mia. kr.
Allerede året efter kunne man nemlig konstatere en stigning på yderligere 1,5 mia. kr.
Fru Pia Gjellerup foretog derfor en særlig stikprøvemetode, som ministeriet selv skulle stå for.
Men trods dette måtte hun alligevel erkende, at der stadig væk er tale om stigninger, ganske vist kun på et par procent, men det svarer dog til en halv mia. kr. om året. Jeg skal ikke fordybe mig mere i dette spørgsmål, men kun sige, at selv om man forsøger nye opgørelsesmetoder, så ændrer det altså ikke på realiteten. Patienten bliver jo ikke rask, fordi man slår termometret i stykker. Vi har gennem årene arbejdet med og også fremsat adskillige forslag til reduktion af de administrative byrder.
Mange af dem er afvist af regeringen, også selv om man har haft gode erfaringer med dem i udlandet. Men efter nogle års diskussion lykkedes det dog i maj 1999 at samle et flertal for en ny, erhvervsrelevant lovgivning, som, før den overhovedet kom til behandling i Folketinget, skulle testes for administrative byrder, sådan at Folketinget kendte konsekvenserne, hvis loven blev vedtaget.
Hovedtanken var, at det skulle være erhvervslivet selv, der skulle vurdere sagen, men i sidste øjeblik fik regeringen indføjet en mulighed for, at man ud over erhvervslivets test og fokuspaneler også kunne anvende såkaldte ekspertvurderinger.
Det lå altså i luften, at det absolut skulle være undtagelsen.
I dag kan vi konstatere tre ting: For det første, at det langtfra er alle erhvervsrelevante love, der overhovedet bliver testet, inden de fremsættes.
Der er faktisk adskillige ministerier, som slet ikke har prøvet det endnu
, selv om statsministeren
højtideligt lovede under debatten for et par år siden, at nu ville denne sag blive taget alvorligt af hele regeringen.
For det andet er det nu hovedreglen, at det er embedsmændene selv, der foretager testen af deres egne forslag, og det er undtagelsen, at de testes i erhvervslivets testpanel.
Ifølge Erhvervsministeriets egne tal blev testpaneler kun brugt otte gange i 1999/2000, og de såkaldte fokuspaneler 16 gange, mens der var ikke færre end 65 ekspertvurderinger ud af i alt 89 lovforslag.
Ser vi på bekendtgørelser, så er det faktisk kun seks ud af 112, hvor man har spurgt erhvervslivet. Vi er altså med andre ord ved at være tilbage, hvor vi begyndte for 5-6 år siden, dengang hvor det alene var embedsmændenes egne vurderinger som gjaldt, blot med den forskel, at vi nu kalder det ekspertvurderinger, når kontorchefen går en tur ned ad ministergangen og spørger tre kolleger, inden han skriver lovforslaget færdigt.
Hvis regeringen alligevel ikke tager erhvervslivets vurdering alvorlig, hvorfor dog så bruge tid på denne sag?
Jeg må sige, at med de erfaringer, vi har gjort, er der næppe grund til at tro, at denne her regering vil kunne gøre noget ved denne sag.
Nu er jeg sikker på, at regeringen vil sige, at den allerede har gjort en masse, og at nye, store virkninger vil vise sig.
Jeg vil også godt kvittere for det, der er sket omkring LetLønsordningen, hvor en masse virksomheder forhåbentlig nu får nogle forbedringer.
Det er et forslag, som vi jo bl.a. bidrog til.
Men lad mig slutte med at sige, at for os er det væsentligt, at man tager denne her sag langt mere alvorligt,
og derfor vil jeg på vegne af tre partier fremsætte følgende forslag til vedtagelse ...